

«MonicaZ Vals» - en hyllest til Monica Zetterlund

**Den norske kvartetten «MonicaZ Vals» har gjort noe så vågalt som å tråkke rett ut i de Värmländska huldraskogar, og tatt for seg av sine absolutte favoritter fra den svenske legenden Monica Zetterlunds gyldne skattekiste.**

*«Som det varmer! Stina Stenerud har den samme sensuelle tilnærminga til det å tolke en tekst som Z hadde i større grad enn noen. Det kommer ikke som noen bombe at Wagnberg og hans orgel kler dette stoffet på et ypperlig vis. Det smakfulle og empatiske tonefølget Jøkling og Berg Svela byr på er også av toppklasse. Med andre ord har «Enkel, vacker, öm» blitt en Monica Zetterlund-hyllest av aller beste merke.»*

*Tor Hammerø, Tor de Jazz/Nettavisen*

«MonicaZ Vals» har lagt seg på en minimalistisk, åpen og dynamisk tilnærming, med en besetning som gir vokalist Stina Stenerud rom til å by på sitt vide spekter som sangerinne; også en sartere og mer lavmælt side som treffer hjertet ganske presist. Palle Wagnberg, med Hammond B3, Leslie og basspedaler, føler seg selvsagt hjemme her, hvor han får eksponert sin kapasitet, både harmonisk, dynamisk og solistisk, og ikke minst som arrangør. Gitarist Eirik Berg Svela passer ypperlig til dette formatet, og spiller rasjonelt, lekent og lekkert hele veien. Trommeslager Erik Jøklings stilsikre og lydhøre spillerstil finner også elegant sin plass, og han har en eventyrlig evne til å lytte og løfte fram alle de små detaljene.

Dette finslipte samarbeidet, som startet i 2015 og som har besøkt en lang rekke jazzfestivaler og klubber, ble kronet med albumet «Enkel, vacker, öm» (Curling Legs) i november 2019.

**Media:**

Facebook: <https://www.facebook.com/MonicaZvals>

Promovideo: <https://www.youtube.com/watch?v=WNvgftwjIi4>

YouTube-kanal: <https://bit.ly/3NPkvgr>

**Omtaler:**

Forhåndsomtale plateslipp RB:

<https://www.rb.no/kultur/lillestrom/konsert/det-foles-litt-som-om-vi-har-hentet-fram-monica-igjen/s/5-43-1186436>

Plateslipp-konsert: <https://www.rb.no/kultur/lillestrom-kultursenter/stina-stenerud/en-varm-musikalsk-pause-fra-den-kalde-november-kvelden/r/5-43-1187723>

Tor Hammerø Blogg – Tor de Jazz (plateomtale):

<https://torhammero.blogg.no/som-det-varmer.html>

**Historien om Monica Zetterlund**

Z’an, som hun populært blir kalt, gjorde stor suksess både i Norden og i verden for øvrig; ikke bare som sanger, men også som filmskuespiller og gjennom TV, teater, revy og cabaret. Den blonde jenta med den elegante stemmen, hvis karriere strakk seg over 4 tiår, fant veien fra Hagfors til Paris og New York, og ble en av Sveriges aller største stjerner.

Etter at hun hadde begynt å spille i svenske og danske jazzbands på slutten av 50-tallet, ble hun i 1960-årene verdensberømt gjennom samarbeidet med amerikanske musikere som Thad Jones, Zoot Sims og Bill Evans, og senere også Louis Armstrong, Stan Getz og Quincy Jones. Mange av plateinnspillingene hennes innen jazzsjangeren er blitt stående som historiske klassikere, ikke minst den legendariske platen «Waltz for Debby» (1964) sammen med Bill Evans Trio, som ble en av jazzhistoriens mest kritikerroste jazzplater.

Mest folkekjær for oss i Norden ble hun ved egne tolkninger av svenske folkemelodier, jazz på svensk og som skuespiller i filmer og revyer med bl a Hasse & Tage. Hun gjorde seg bemerket med låter som bl. a. «Sakta vi gå genom stan», «Monicas Vals», «Att angöra en brygga» og «Visa från Utanmyra», og hadde et tett samarbeid med låtskrivere som Evert Taube og Olle Adolphson, samt jazzpianisten Jan Johansson.

I 2005 gikk hun dessverre bort på tragisk vis, men musikken hennes lever videre, noe filmen om hennes liv, «Monica Z», beviste gjennom stor suksess høsten 2013.

Mer om Monica Zetterlund: <https://no.wikipedia.org/wiki/Monica_Zetterlund>